PMIndiaData/PMIndiaSum huggingface dataset:
ପ୍ରଗତି ମାଧ୍ୟମରେ ପ୍ରଧାନମନ୍ତ୍ରୀଙ୍କ ମତବିନିମୟ

ସକ୍ରିୟ ପ୍ରଶାସନ ଏବଂ ନିର୍ଦ୍ଧାରିତ ସମୟରେ କାର୍ଯ୍ୟାନ୍ୱୟନ ପାଇଁ ଆଇସିଟି ଆଧାରିତ ବହୁ ପକ୍ଷୀୟ ମଂଚ – ପ୍ରଗତି ଜରିଆରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କର 25ତମ ବାର୍ତ୍ତାଳାପ କରିଥିଲେ । 25ତମ ପ୍ରଗତି ବୈଠକରେ ମୋଟ 10 ଲକ୍ଷ କୋଟି ଟଙ୍କାର ନିବେଶରେ 227ଟି ପ୍ରକଳ୍ପର କ୍ରମିକ ସମୀକ୍ଷା କରାଯାଇଛି । ବିଭିନ୍ନ କ୍ଷେତ୍ରରେ ରହିଥିବା ଜନ ଅଭିଯୋଗ ସମାଧାନର ମଧ୍ୟ ସମୀକ୍ଷା କରାଯାଇଛି । 25ତମ ପ୍ରଗତି ମତବିନିମୟ ପୂରଣ ହୋଇଥିବାରୁ ପ୍ରଧାନମନ୍ତ୍ରୀ ସମସ୍ତ ଅଂଶୀଦାରମାନଙ୍କୁ ଅଭିନନ୍ଦନ ଜଣାଇଥିଲେ । ସେ କହିଥିଲେ ଯେ ପ୍ରଗତି ବ୍ୟବସ୍ଥା କାରଣରୁ କେନ୍ଦ୍ର ଏବଂ ରାଜ୍ୟ ସରକାରଙ୍କ ମଧ୍ୟରେ ସମନ୍ୱୟ ବୃଦ୍ଧି ପାଇଛି । ସେ କହିଥିଲେ, ଆମ ସଂଘୀୟ ଢାଂଚା ପାଇଁ ପ୍ରଗତି ଉପକ୍ରମ ଏକ ମହାନ ସକାରାତ୍ମକ ଶକ୍ତି । ସେ କହିଥିଲେ ଯେ ପଡ଼ିରହିଥିବା ପ୍ରକଳ୍ପ ବ୍ୟତୀତ, ଏହା ବିଭିନ୍ନ ସାମାଜିକ କ୍ଷେତ୍ର ଯୋଜନାର ସମୀକ୍ଷା ଏବଂ ଉନ୍ନତି ଲାଗି ଏହି ମଂଚ ସହାୟକ ହେଉଛି । ଆଜି 25ତମ ବୈଠକରେ ପ୍ରଧାନମନ୍ତ୍ରୀ ଅବସରପ୍ରାପ୍ତ ସେନା କର୍ମଚାରୀଙ୍କ କଲ୍ୟାଣ ସହ ଜଡ଼ିତ ଅଭିଯୋଗ ଗ୍ରହଣ ଏବଂ ସମାଧାନ କ୍ଷେତ୍ରରେ ହୋଇଥିବା ଅଗ୍ରଗତି ସମୀକ୍ଷା କରିଥିଲେ । ଅଭିଯୋଗର ଶୀଘ୍ର ସମାଧାନ ଉପରେ ସେ ଗୁରୁତ୍ୱାରୋପ କରିଥିଲେ, ଯାହାଫଳରେ ଯଥାସମ୍ଭବ କମ ସମୟରେ ଅବସରପ୍ରାପ୍ତ ସେନା କର୍ମଚାରୀମାନଙ୍କ ସମସ୍ୟା ସକାରାତ୍ମକ ଭାବେ ସମାଧାନ ହୋଇପାରିବ । ରେଳବାଇ, ସଡ଼କ, ପେଟ୍ରୋଲିୟମ, ଶକ୍ତି, କୋଇଲା, ସହରାଂଚଳ ବିକାଶ, ଏବଂ ସ୍ୱାସ୍ଥ୍ୟ ଓ ପରିବାର କଲ୍ୟାଣ କ୍ଷେତ୍ରରେ 10ଟି ଭିତ୍ତିଭୂମି ପ୍ରକଳ୍ପର ପ୍ରଧାନମନ୍ତ୍ରୀ ସମୀକ୍ଷା କରିଥିଲେ । ଏହି ପ୍ରକଳ୍ପଗୁଡ଼ିକ ହିମାଚଳ ପ୍ରଦେଶ, ଉତ୍ତର ପ୍ରଦେଶ, ଓଡ଼ିଶା, ଆନ୍ଧ୍ର ପ୍ରଦେଶ, ଗୁଜରାଟ, ମହାରାଷ୍ଟ୍ର, ଆସାମ, ସିକିମ, ପଶ୍ଚିମବଙ୍ଗ, ବିହାର, ତାମିଲନାଡ଼ୁ ଏବଂ ଝାଡ଼ଖଣ୍ଡ ଆଦି ରାଜ୍ୟରେ ଜାରି ରହିଛି । ପ୍ରଧାନମନ୍ତ୍ରୀ କୃଷି ସିଂଚାଇ ଯୋଜନାର କାର୍ଯ୍ୟାନ୍ୱୟନରେ ହୋଇଥିବା ଅଗ୍ରଗତିକୁ ପ୍ରଧାନମନ୍ତ୍ରୀ ସମୀକ୍ଷା କରିଥିଲେ । ସେ ମଧ୍ୟ ଅନୁସୂଚିତ ଜନଜାତି ଛାତ୍ରଛାତ୍ରୀଙ୍କ ଲାଗି ଜାତୀୟ ଫେଲୋସିପ ଏବଂ ସ୍କଲାରସିପ କାର୍ଯ୍ୟକ୍ରମର ସମୀକ୍ଷା କରିଥିଲେ ।
ଭାରତ-ଆଫଗାନିସ୍ତାନ ମଧ୍ୟରେ ପ୍ରତ୍ୟର୍ପଣ ସନ୍ଧିକୁ କେନ୍ଦ୍ର କ୍ୟାବିନେଟର ଅନୁମୋଦନ

ଭାରତ ଏବଂ ଆଫଗାନିସ୍ତାନ ମଧ୍ୟରେ ପ୍ରତ୍ୟର୍ପଣ ସନ୍ଧିର ସ୍ୱାକ୍ଷର ଓ ଅନୁମୋଦନ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସବୁଜ ସଂକେତ ପ୍ରଦାନ କରାଯାଇଛି । ଏହି ସନ୍ଧି ଆଫଗାନିସ୍ତାନରୁ ଆସୁଥିବା ଏବଂ ଯାଉଥିବା ଆତଙ୍କବାଦୀ, ଆର୍ଥିକ ଅପରାଧୀ ଏବଂ ଅନ୍ୟ ଅପରାଧୀମାନଙ୍କ ପ୍ରତ୍ୟର୍ପଣ କରିବା ନେଇ ଆଇନଗତ ଢାଞ୍ଚା ଉପଲବଧ ହେବ ।
ଉତ୍ପାଦନ ଜଗତରେ ଭାରତ ଲଗାତାର ଭାବେ ଅଗ୍ରଗତି ଜାରି ରଖିଛି: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏପ୍ରିଲ ରୁ ଅକ୍ଟୋବର ମଧ୍ୟରେ ବର୍ଷକୁ ବର୍ଷ ଫୋନ ରପ୍ତାନିରେ ଦୁଇଗୁଣରୁ ଅଧିକ ହେବା ନେଇ ଖୁସି ବ୍ୟକ୍ତ କରିଛନ୍ତି କାରଣ ମୋବାଇଲ୍ ଫୋନ୍ ରପ୍ତାନି ୭ ମାସ ମଧ୍ୟରେ ୫ ବିଲିୟନ ଡ଼ଲାରରେ ପହଞ୍ଚିଛି । ଗତ ବର୍ଷର ସମାନ ଅବଧି ତୁଳନାରେ ଭାରତର ଏହା ଦୁଇ ଗୁଣ ୨.୨ ବିଲିୟନ ଡ଼ଲାରରୁ ଅଧିକ ଅଟେ । କେନ୍ଦ୍ର ମନ୍ତ୍ରୀ ଶ୍ରୀ ରାଜୀବ ଚନ୍ଦ୍ରଶେଖରଙ୍କ ଏକ ଟୁଇଟ ଉପରେ ପ୍ରଧାନମନ୍ତ୍ରୀ ଉତ୍ତର ଦେଇଛନ୍ତି: “ଭାରତ ଉତ୍ପାଦନ ଜଗତରେ ଲଗାତାର ଅଗ୍ରଗତି ଜାରି ରଖିଛି ।”
କେରଳ ପିରବୀ ଦିବସ ଅବସରରେ କେରଳବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

କେରଳ ପିରବୀ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେରଳର ଲୋକମାନଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘‘କେରଳର ଲୋକମାନଙ୍କୁ କେରଳ ପିରବୀ ଦିବସର ଶୁଭେଚ୍ଛା । ସୁରମ୍ୟ ପରିବେଶ ଓ ଏହାର ଲୋକଙ୍କର ପରିଶ୍ରମୀ ସ୍ୱଭାବ ପାଇଁ କେରଳ ବେଶ୍ ପ୍ରଶଂସିତ । କେରଳର ଲୋକମାନେ ସେମାନଙ୍କ ବିଭିନ୍ନ ପ୍ରଚେଷ୍ଟାରେ ସଫଳ ହୁଅନ୍ତୁ ।’’
ଅପରାଧ ବ୍ୟାପାରରେ ଭାରତ, ମରୋକ୍କୋ ଆପୋସ ଆଇନ ସହାୟତା ରାଜିନାମାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅପରାଧିକ ବ୍ୟାପାରରେ ଭାରତ ଏବଂ ମରୋକ୍କୋ ମଧ୍ୟରେ ଆପୋସ ଆଇନ ସହାୟତା ରାଜିନାମାକୁ ମଞ୍ଜୁର କରିଛନ୍ତି । ଲାଭ – ଏହି ଚୁକ୍ତି ଅପରାଧର ତଦନ୍ତ ଏବଂ ଦଣ୍ଡବିଧାନ, ଟ୍ରେସିଂ, ସଂଯମ, ଜବତ ଏବଂ ଅପରାଧିକ ଆୟ ଏବଂ ଉପକରଣ ଜବତ କରାଯିବା କ୍ଷେତ୍ରରେ ଭାରତ ଏବଂ ମରୋକ୍କୋ ମଧ୍ୟରେ ଦ୍ୱିପାକ୍ଷିକ ସହଯୋଗ ଲାଗି ଏକ ବିସ୍ତୃତ ଆଇନଗତ ଢାଞ୍ଚା ପ୍ରଦାନ କରିବ । ଏହା ଅପରାଧର ତଦନ୍ତ ଏବଂ ଦଣ୍ଡବିଧାନକୁ ପ୍ରଭାବୀ କରିବା ଏବଂ ଏକ ଜରୁରୀ ଶାନ୍ତିପୂର୍ଣ୍ଣ ପରିବେଶ ପ୍ରଦାନ କରିବ ଯାହା ବ୍ୟାପକ ଭାବେ ସମାଜର ବିକାଶରେ ସହାୟକ ହେବ । ଏହା ମଧ୍ୟ ସଂଗଠିତ ଅପରାଧ ଏବଂ ଆତଙ୍କବାଦର ମନ୍ଦ ଉଦ୍ଦେଶ୍ୟକୁ ଠାବ କରିବାରେ ଉନ୍ନତ ଇନପୁଟ ଏବଂ ଦୂରଦୃଷ୍ଟି ପ୍ରଦାନ କରିବ ଯାହା ଅନ୍ତରୀଣ ସୁରକ୍ଷା ବ୍ୟାପାରରେ ଉତ୍ତମ ନୀତିଗତ ନିଷ୍ପତ୍ତି ନେବା କ୍ଷେତ୍ରରେ ଉପଯୋଗ ହୋଇପାରିବ ।
ନାଇରୋବୀ, କେନିଆସ୍ଥିତ ଶ୍ରୀ କଚ୍ଛି ଲେଭା ପଟେଲ ସମାଜର ରୌପ୍ୟ ଜୟନ୍ତୀ ସମାରୋହକୁ ଭିଡିଓ କନଫରେନ୍ସିଂ ଜରିଆରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ଭିଡିଓ କନଫରେନ୍ସିଂ ଜରିଆରେ ନାଇରୋବୀ, କେନିଆସ୍ଥିତ ଶ୍ରୀ କଚ୍ଛି ଲେଭା ପଟେଲ ସମାଜର ରୌପ୍ୟ ଜୟନ୍ତୀ ସମାରୋହରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉଦ୍ବୋଧନ ଦେଇଛନ୍ତି । ପ୍ରଧାନମନ୍ତ୍ରୀଙ୍କ ତାଙ୍କ ଉଦ୍ବୋଧନରେ, ପୂର୍ବ ଆଫ୍ରିକାର ବିକାଶ ଏବଂ କଲ୍ୟାଣମୂଳକ କାର୍ଯ୍ୟରେ କଚ୍ଛି ଲେଭା ପଟେଲ ସମାଜର ଯୋଗଦାନକୁ ପ୍ରଶଂସା କରିଥିଲେ । କେନିଆର ସ୍ୱାଧୀନତା ଆନ୍ଦୋଳନରେ ଭାରତୀୟ ସମୁଦାୟର ଭୂମିକା ସମ୍ପର୍କରେ ମଧ୍ୟ ସେ ଉଲ୍ଲେଖ କରିଥିଲେ । ସାମଗ୍ରୀକ ବିକାଶ ଦିଗରେ ବିଶେଷ କରି 2001 ଭୂମିକମ୍ପ ପରେ ପୁନଃନିର୍ମାଣ ଏବଂ ଥଇଥାନ କାର୍ଯ୍ୟରେ କଚ୍ଛି ସମାଜର ଯୋଗଦାନକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ସେ କହିଥିଲେ, “ପୂର୍ବରୁ ଏକ ମରୁଭୂମି ଭାବେ ବିବେଚନା କରାଯାଉଥିବା କଚ୍ଛ ଏବେ ପ୍ରମୁଖ ପର୍ଯ୍ୟଟନ ଲକ୍ଷ୍ୟସ୍ଥଳୀରେ ପରିଣତ ହୋଇଛି” । କଚ୍ଛ ଅଂଚଳର ଦୂରଦୂରାନ୍ତ କ୍ଷେତ୍ରରେ ନର୍ମଦା ଜଳ ପହଁଚାଇବା ଲାଗି ସେ ଗୁଜରାଟ ମୁଖ୍ୟମନ୍ତ୍ରୀ ଥିବା ସମୟରେ ସରକାରଙ୍କ ନିରନ୍ତର ପ୍ରୟାସ ସମ୍ପର୍କରେ ଆଲୋକପାତ କରିଥିଲେ । ଏହି କ୍ଷେତ୍ରରେ ବିକାଶମୂଳକ କାର୍ଯ୍ୟକୁ ଆଗେଇ ନେବା ଲାଗି କେନ୍ଦ୍ର ଏବଂ ରାଜ୍ୟ ସରକାରଙ୍କ ଦ୍ୱାରା କରାଯାଉଥିବା ଡବଲ ଇଞ୍ଜିନ ସାମର୍ଥ୍ୟର ବିକାଶମୂଳକ କାର୍ଯ୍ୟ ସମ୍ପର୍କରେ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । “ଏହି କ୍ଷେତ୍ରରେ ଗତ କିଛି ବର୍ଷ ମଧ୍ୟରେ ହଜାର ହଜାର କୋଟି ଟଙ୍କାର ନିବେଶ ହୋଇଛି” ବୋଲି ସେ କହିଥିଲେ । କଚ୍ଛ ଏବଂ ଜାମନଗର ମଧ୍ୟରେ ପ୍ରସ୍ତାବିତ ରୋ-ରୋ ଫେରୀ ସେବା ବିଷୟରେ ମଧ୍ୟ ସେ ଉପସ୍ଥିତ ଶ୍ରୋତାମାନଙ୍କୁ ସୂଚନା ଦେଇଥିଲେ । ଆଫ୍ରକୀୟ ଦେଶ ଏବଂ ଭାରତ ମଧ୍ୟରେ ସମ୍ପର୍କ ଉତଥାନ ପଥରେ ରହିଥିବା ସମ୍ପର୍କରେ ମଧ୍ୟ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ନିକଟରେ ଭାରତ ଆଫ୍ରିକା ଶିଖର ସମ୍ମିଳନୀ ଏବଂ ଆଫ୍ରିକୀୟ ବିକାଶ ବ୍ୟାଙ୍କର ଏକ ବୈଠକ ଭାରତରେ ଅନୁଷ୍ଠିତ ହୋଇଥିବା ମଧ୍ୟ ସେ କହିଥିଲେ । ବର୍ତ୍ତମାନର ସରକାରଙ୍କ ସମୟରେ ରାଷ୍ଟ୍ରପତି, ଉପରାଷ୍ଟ୍ରପତି ଏବଂ ଭାରତର ପ୍ରଧାନମନ୍ତ୍ରୀ ଭାବେ ସେ ନିଜେ 20ରୁ ଅଧିକ ଥର ଆଫ୍ରିକୀୟ ରାଷ୍ଟ୍ର ଗସ୍ତ କରିଥିବା ପ୍ରଧାନମନ୍ତ୍ରୀ କହିଥିଲେ । ନିଜର ଅଭିଭାଷଣ ସମୟରେ ପ୍ରଧାନମନ୍ତ୍ରୀ ଉପସ୍ଥିତ ଶ୍ରୋତାମାନଙ୍କୁ ଭାରତ ଆସିବା ଲାଗି ଆମନ୍ତ୍ରଣ ଜଣାଇଥିଲେ । ବିଶେଷ କରି ଯେଉଁମାନେ ଭାରତ ଆସିନାହାନ୍ତି, ସେମାନେ 2019 ଜାନୁଆରୀରେ ଆୟୋଜନ ହେବାକୁ ଥିବା କୁମ୍ଭ ମେଳାରେ ଭାରତର ସାଂସ୍କୃତିକ ଏବଂ ଆଧ୍ୟାତ୍ମିକ ପରମ୍ପରାକୁ ଉପଭୋଗ କରିବା ଲାଗି ଆସିବା ନିମନ୍ତେ ପ୍ରଧାନମନ୍ତ୍ରୀ ନିମନ୍ତ୍ରଣ ଜଣାଇଥିଲେ । ଶ୍ରୀ କଚ୍ଛି ଲେଭା ପଟେଲ ସମାଜର ନାଇରୋବୀ-ୱେଷ୍ଟ କମ୍ପ୍ଲେକ୍ସର ରୌପ୍ୟ ଜୟନ୍ତୀ ସମାରୋହ ଅବସରରେ ପ୍ରଧାନମନ୍ତ୍ରୀ ଉପସ୍ଥିତ ଶ୍ରୋତାମାନଙ୍କୁ ଅଭିନନ୍ଦନ ଜଣାଇଥିଲେ ।
କେନ୍ଦ୍ର ପରିବେଶ, ଜଙ୍ଗଲ, ଜଳବାୟୁ ପରିବର୍ତ୍ତନ (ସ୍ଵାଧୀନ) ରାଷ୍ଟ୍ରମନ୍ତ୍ରୀ ଶ୍ରୀ ଅନିଲ ମାଧବ ଦବେଙ୍କ ବିୟୋଗରେ କେନ୍ଦ୍ର କ୍ୟାବିନେଟର ଶୋକ

କେନ୍ଦ୍ର ପରିବେଶ, ଜଙ୍ଗଲ ଏବଂ ଜଳବାୟୁ ପରିବର୍ତ୍ତନ (ସ୍ଵାଧୀନ) ରାଷ୍ଟ୍ରମନ୍ତ୍ରୀ ଶ୍ରୀ ଅନିଲ ମାଧବ ଦବେଙ୍କର ଆଜି ନୂଆଦିଲ୍ଲୀଠାରେ ଅକାଳ ବିୟୋଗରେ କେନ୍ଦ୍ର କ୍ୟାବିନେଟ ଗଭୀର ଶୋକ ବ୍ୟକ୍ତ କରିଛନ୍ତି । ଏକ ସ୍ୱତନ୍ତ୍ର ମନ୍ତ୍ରୀମଣ୍ଡଳ ବୈଠକରେ ପାରିତ ହୋଇଥିବା ସଂକଳ୍ପରେ ଦବେଙ୍କ ଅକାଳ ବିୟୋଗରେ ଦେଶ ଜଣେ ଅନୁଭବୀ ଏବଂ ପ୍ରତିଷ୍ଠିତ ନେତାଙ୍କୁ ହରାଇଛି ବୋଲି କୁହାଯାଇଛି । ସେ ସଂସଦର ଜଣେ ସଦସ୍ୟ ଭାବେ ବିଭିନ୍ନ ପ୍ରତିଷ୍ଠିତ ପଦବୀରେ ଅବସ୍ଥାପିତ ହୋଇଥିଲେ ଏବଂ କେନ୍ଦ୍ର ପରିବେଶ, ଜଙ୍ଗଲ ଏବଂ ଜଳବାୟୁ ପରିବର୍ତ୍ତନ ରାଷ୍ଟ୍ରମନ୍ତ୍ରୀ ଭାବେ ଦାୟିତ୍ୱ ତୁଲାଇଥିଲେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି କ୍ୟାବିନେଟ ବୈଠକ ଅନୁଷ୍ଠିତ କରାଯାଇ ସରକାର ଏବଂ ଦେଶବାସୀଙ୍କ ତରଫରୁ ଶୋକ ସନ୍ତପ୍ତ ପରିବାର ପାଇଁ ହାର୍ଦ୍ଦିକ ସମ୍ବେଦନା ବ୍ୟକ୍ତ କରିଛନ୍ତି । ସଂକଳ୍ପରେ କୁହାଯାଇଛି ଯେ ଶ୍ରୀ ଅନିଲ ମାଧବ ଦବେ ମଧ୍ୟପ୍ରଦେଶର ଉଜ୍ଜୈନର ବାରନଗରଠାରେ 6 ଜୁଲାଇ 1956 ମସିହାରେ ଜନ୍ମଗ୍ରହଣ କରିଥିଲେ । ଇନ୍ଦୋରର ଗୁଜୁରାଟି କଲେଜରୁ ସେ ଏମ.କମ ଡିଗ୍ରୀ ହାସଲ କରିବା ସହ ରୁରାଲ ଡେଭେଲପମେଣ୍ଟ ଏବଂ ମ୍ୟାନେଜମେଣ୍ଟରେ ସ୍ପେସିଆଲାଇଜେସନ କରିଥିଲେ । ଶ୍ରୀ ଦବେ ଜଣେ ନଦୀ ସଂରକ୍ଷଣବାଦୀ, ପର୍ଯ୍ୟାବରଣବିତ୍ତ ଏବଂ ସାମାଜିକ କାର୍ଯ୍ୟକର୍ତ୍ତା ଥିଲେ । ସେ ଜଣେ ବହୁପ୍ରସୁ ଲେଖକ ଥିଲେ ଯିଏକି ହିନ୍ଦୀ ଏବଂ ଇଂରାଜୀରେ ଅନେକ ପୁସ୍ତକର ସଂଲେଖନ କରିଥିଲେ । ସେ ଜନ ଅଭିଯାନ ପରିଷଦର ସଂସ୍ଥାପକ ଥିଲେ ଏବଂ ମାସିକ ପତ୍ରିକା ‘ଚରାଇଭେଟି’ ଏବଂ (ଜେଏପ), ଜନ ଅଭିଯାନ ପରିଷଦ ଜର୍ନାଲର ମଧ୍ୟ ସଂପାଦନ କରିଥିଲେ । ସେ ଜଣେ ପ୍ରଶିକ୍ଷିତ ପାଇଲଟ ମଧ୍ୟ ଥିଲେ ଯିଏକି ନର୍ମଦା ନଦୀ ମୁହାଣରୁ ସଂପୂର୍ଣ୍ଣ ନଦୀ ଉପରେ ସେସ୍ନା 173 ଏୟାରକ୍ରାଫ୍ଟ ନେଇ 1312 କିମି ଉଡାଣ ଭରିବାରେ ସଫଳ ହୋଇଥିଲେ । ଛତ୍ରପତି ଶିବାଜୀଙ୍କ ଉପରେ ଆଧାରିତ ‘ଜନତା ରାଜା’ ରେ ସେ ଅଭିନୟ କରିଥିଲେ ଯାହା ଲଣ୍ଡନର ୱେମ୍ବଲି ସମେତ 1 ହଜାର ଥର ଆୟୋଜିତ କରାଯାଇଥିଲା । ସେ ରାଜ୍ୟସଭାକୁ 2009ରେ ନିର୍ବାଚିତ ହୋଇଥିଲେ । ସୂଚନା ଏବଂ ପ୍ରସାରଣ ମନ୍ତ୍ରଣାଳୟ, ଜଳ ସଂଶାଧନ କମିଟି ଏବଂ ପରାମର୍ଶଦାତା କମିଟି ସହିତ ବିଭିନ୍ନ ସଂସଦୀୟ କମିଟିଗୁଡିକରେ ସଦସ୍ୟ ଥିଲେ । ବିଶ୍ୱ ତାପାୟାନ ଏବଂ ଜଳବାୟୁ ପରିବର୍ତ୍ତନ ନେଇ ହୋଇଥିବା ସଂସଦୀୟ ଫୋରମରେ ମଧ୍ୟ ସଦସ୍ୟ ଥିଲେ । ସେ 2016ରେ ପୁନର୍ବାର ରାଜ୍ୟସଭାକୁ ନିର୍ବାଚିତ ହୋଇଥିଲେ ଏବଂ ପରିବେଶ, ଜଙ୍ଗଲ ଓ ଜଳବାୟୁ ପରିବର୍ତ୍ତନ ମନ୍ତ୍ରଣାଳୟ ରାଷ୍ଟ୍ରମନ୍ତ୍ରୀ ଭାବେ ଦାୟିତ୍ୱ ନିର୍ବହନ କରିଥିଲେ । ଶ୍ରୀ ଅନିଲ ମାଧବ ଦବେ ଜଣେ ପ୍ରକୃତ ସାମାଜିକ କର୍ମୀ ଯିଏକି ବ୍ୟାପକ ଭାବେ ଗରିବ ଲୋକମାନଙ୍କ ପାଇଁ ସହାନୁଭୂତି ପ୍ରଦର୍ଶନ କରିବା ନେଇ ସର୍ବବିଦିତ । ଜଣେ ପରିବେଶବିତ୍ତ ଭାବେ ନର୍ମଦା ନଦୀ ସଂରକ୍ଷଣ କ୍ଷେତ୍ରରେ ସେ ଅଥକ କାର୍ଯ୍ୟ କରିଥିଲେ । ସେ ଜଣେ ସଚ୍ଚା ରାଷ୍ଟ୍ରବାଦୀ ଥିଲେ ଏବଂ ତାଙ୍କ ସାର୍ବଜନୀନ ଉତ୍ତରଦାୟିତ୍ୱକୁ ବିନମ୍ରତା ଏବଂ ଅନୁଗ୍ରହ ସହିତ ନିର୍ବାହନ କରିଥିଲେ । ତାଙ୍କର ଅକାଳ ବିୟୋଗରେ ଦେଶ ମଧ୍ୟପ୍ରଦେଶର ଜଣେ ପ୍ରମୁଖ ନେତାଙ୍କୁ ହରାଇଛି ।
ପରିବେଶ କ୍ଷେତ୍ରରେ ଭାରତ ଏବଂ ଫ୍ରାନ୍ସ ମଧ୍ୟରେ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପରିବେଶ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଫ୍ରାନ୍ସ ମଧ୍ୟରେ ସହଯୋଗ ବୁଝାମଣାକୁ ଅନୁମୋଦନ କରାଯାଇଛି । ଏହି ସହଯୋଗ ବୁଝାମଣା ଦ୍ୱାରା ଉଭୟ ଦେଶ ମଧ୍ୟରେ ପରିବେଶ ସୁରକ୍ଷା କ୍ଷେତ୍ରରେ ଏବଂ ପ୍ରାକୃତିକ ସମ୍ବଳ ପରିଚାଳନା ଲାଗି ସ୍ୱଳ୍ପ ଏବଂ ଦୀର୍ଘକାଳୀନ ସହଯୋଗକୁ ପ୍ରୋତ୍ସାହନ ଦେବାରେ ସହାୟତା ମିଳିପାରିବ । ଏହା ଅନ୍ତର୍ଗତ ସମାନତା, ପାରସ୍ପରିକ ସହଯୋଗ ଏବଂ ଆପୋସ ଲାଭକୁ ଦୃଷ୍ଟିରେ ରଖି ଉଭୟ ଦେଶର ବୈଧାନିକ ଆଇନ ଆଧାରରେ ସହଯୋଗ ବୃଦ୍ଧି ପାଇବ । ଆଶା କରାଯାଉଛି ଯେ ସହଯୋଗ ବୁଝାମଣା ଦ୍ୱାରା ଉନ୍ନତ ପରିବେଶ ସୁରକ୍ଷା, ଉନ୍ନତ ସଂରକ୍ଷଣ, ଜଳବାୟୁ ପରିବର୍ତ୍ତନର ଉନ୍ନତ ପରିଚାଳନା ଏବଂ ବନ୍ୟଜୀବ ସୁରକ୍ଷା/ସଂରକ୍ଷଣ ଲାଗି ଆଧୁନିକ ପ୍ରଯୁକ୍ତି ଏବଂ ଉତ୍କୃଷ୍ଟ ବ୍ୟବହାର କ୍ଷେତ୍ରରେ ସହାୟତା ମିଳିବ ।
ମିଲାଦ-ଉନ-ନବୀ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ମିଲାଦ-ଉନ-ନବୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; “ମିଲାଦ-ଉନ-ନବୀ ଶୁଭେଚ୍ଛା । ସର୍ବତ୍ର ଶାନ୍ତି ଏବଂ ସମୃଦ୍ଧି ଦେଖାଦେଉ । ସମସ୍ତଙ୍କ ହୃଦୟ ଦୟା ଏବଂ ଭାତୃତ୍ଵ ଭାବନାରେ ଭରିଯାଉ । ଇଦ୍ ମୁବାରକ!”
ଏସସିଓ ସମ୍ମିଳନୀରେ ଯୋଗଦେବା ପାଇଁ ସମରକନ୍ଦରେ ପହଞ୍ଚିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉଜବେକିସ୍ତାନର ରାଷ୍ଟ୍ରପତି ମାନ୍ୟବର ଶ୍ରୀ ସଭକାଟ ମିର୍ଜିୟୋଭେଙ୍କ ଆମନ୍ତ୍ରଣ କ୍ରମେ ସାଂଘାଇ ସହଯୋଗ ସଂଗଠନ (ଏସସିଓ) ର ରାଜ୍ୟ ମୁଖ୍ୟ ପରିଷଦର ୨୨ ତମ ବୈଠକରେ ଯୋଗଦେବା ପାଇଁ ଆଜି ସନ୍ଧ୍ୟାରେ ଉଜବେକିସ୍ତାନର ସମରକନ୍ଦରେ ପହଞ୍ଚିଛନ୍ତି । ସମରକନ୍ଦରେ ପହଞ୍ଚିବା ପରେ ପ୍ରଧାନମନ୍ତ୍ରୀଙ୍କୁ ଉଜବେକିସ୍ତାନର ପ୍ରଧାନମନ୍ତ୍ରୀ ମାନ୍ୟବର ଶ୍ରୀ ଅବଦୁଲ୍ଲା ଆରିପୋଭ ଭବ୍ୟ ସ୍ୱାଗତ କରିଥିଲେ । ବିମାନବନ୍ଦରରେ ପ୍ରଧାନମନ୍ତ୍ରୀଙ୍କୁ ଅନେକ ମନ୍ତ୍ରୀ, ସମରକନ୍ଦର ରାଜ୍ୟପାଳ ତଥା ଉଜବେକିସ୍ତାନ ସରକାରଙ୍କ ଅନ୍ୟ ବରିଷ୍ଠ ଅଧିକାରୀମାନେ ସ୍ୱାଗତ କରିଥିଲେ । ଆସନ୍ତାକାଲି ସକାଳେ, ୧୬ ସେପ୍ଟେମ୍ବର ୨୦୨୨ ରେ, ପ୍ରଧାନମନ୍ତ୍ରୀ ଏସସିଓ ସମ୍ମିଳନୀରେ ଅଂଶଗ୍ରହଣ କରିବେ ଏବଂ ଉଜବେକିସ୍ତାନର ରାଷ୍ଟ୍ରପତି ଏବଂ ଏହି ସମ୍ମିଳନୀରେ ଯୋଗ ଦେଇଥିବା ଅନ୍ୟ କେତେକ ନେତାଙ୍କ ସହ ଦ୍ୱିପାକ୍ଷିକ ବୈଠକ କରିବେ ।
ଖାଦ୍ୟ ପ୍ରକ୍ରିୟାକରଣ କ୍ଷେତ୍ରରେ ଭାରତ-ଜାପାନ ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଖାଦ୍ୟ ପ୍ରକ୍ରିୟାକରଣ କ୍ଷେତ୍ରରେ ଭାରତ ଏବଂ ଜାପାନ ମଧ୍ୟରେ ସହଯୋଗ ବୁଝାମଣା (ଏମଓସି)କୁ ଅନୁମୋଦନ କରିଛନ୍ତି । ଲାଭ : ଖାଦ୍ୟ ପ୍ରକ୍ରିୟାକରଣ କ୍ଷେତ୍ରରେ ଭାରତ ଏବଂ ଜାପାନ ମଧ୍ୟରେ ଦ୍ୱିପାକ୍ଷିକ ସହଯୋଗ ଫଳରେ ଖାଦ୍ୟ ପ୍ରକ୍ରିୟାକରଣ କ୍ଷେତ୍ରରେ ଉଭୟ ଦେଶକୁ ଆପୋସ ଲାଭ ମିଳିପାରିବ । ଏହା ଦୁଇ ଦେଶରେ ଖାଦ୍ୟ ପ୍ରକ୍ରିୟାକରଣର ଶ୍ରେଷ୍ଠ ପ୍ରଚଳନ ଗୁଡିକୁ ପ୍ରୋତ୍ସାହିତ କରିବ । ଏଥିସହିତ ଖାଦ୍ୟ ପ୍ରକ୍ରିୟାକରଣ କ୍ଷେତ୍ରର ଉନ୍ନତି ସହିତ ଏହାକୁ ଉନ୍ନତ ବଜାର ପହଁଚ, ସମାନତା ଏବଂ ସମାବେଶୀକରଣ ଦିଗରେ ଆଗେଇ ନେବ । ଅଭିନବ କୌଶଳ ଏବଂ ପ୍ରକ୍ରିୟାର ପ୍ରଚଳନ ମାଧ୍ୟମରେ ଏହି ସହଯୋଗ ବୁଝାମଣା ଖାଦ୍ୟ ପ୍ରକ୍ରିୟାକରଣ କ୍ଷେତ୍ରର ଉନ୍ନତି ଦିଗରେ ଆଗେଇ ନେବ । ଶ୍ରେଷ୍ଠ ପ୍ରଚଳନ ଏବଂ ଉନ୍ନତ ବଜାର ଉପଲବ୍ଧତା ଦ୍ୱାରା ଏହା ଦେଶରେ ଖାଦ୍ୟ ପ୍ରକ୍ରିୟାକରଣକୁ ବଢ଼ାଇବ ।
ଗୁରୁ ଗୋବିନ୍ଦ ସିଂଙ୍କ ଜନ୍ମବାର୍ଷିକୀ ଉପଲକ୍ଷେ 350 ଟଙ୍କାର ସ୍ମାରକୀ ମୁଦ୍ରା ଉନ୍ମୋଚନ କଲେ ପ୍ରଧାନମନ୍ତ୍ରୀ;

ଗୁରୁ ଗୋବିନ୍ଦ ସିଂଙ୍କ ଜନ୍ମବାର୍ଷିକୀ ପାଳନ ଉପଲକ୍ଷେ ଆଜି ଜାତୀୟ ରାଜଧାନୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 350 ଟଙ୍କାର ଏକ ସ୍ମାରକୀ ମୁଦ୍ରା ଜାରି କରିଛନ୍ତି । ସେ ଗୁରୁ ଗୋବିନ୍ଦ ସିଂଙ୍କ ଜୀବନାଦର୍ଶ ଏବଂ ମୂଲ୍ୟବୋଧ – ମାନବତା, ଭକ୍ତି, ବୀରତ୍ୱ ଏବଂ ବଳିଦାନର ନିସ୍ୱାର୍ଥ ସେବାର ପ୍ରଶଂସା କରିଥିଲେ ଏବଂ ଲୋକମାନଙ୍କୁ ତାଙ୍କ ପ୍ରଦର୍ଶିତ ମାର୍ଗରେ ଚାଲିବା ଲାଗି ପରାମର୍ଶ ଦେଇଥିଲେ । ପ୍ରଧାନମନ୍ତ୍ରୀ ଗୁରୁ ଗୋବିନ୍ଦ ସିଂଙ୍କ ଜୟନ୍ତୀ ପାଳନ ଲାଗି ମୁଦ୍ରା ଜାରି କରିବା ପରେ ନିଜର ବାସଭବନ 7 ଲୋକ କଲ୍ୟାଣ ମାର୍ଗରେ ବଛା ବଛା ଲୋକମାନଙ୍କୁ ନେଇ ଆୟୋଜିତ ସଭାକୁ ସମ୍ବୋଧିତ କରିଥିଲେ । ଶ୍ରୀ ମୋଦୀ କହିଥିଲେ ଯେ ଗୁରୁ ଗୋବିନ୍ଦ ସିଂ ଜଣେ ମହାନ ଯୋଦ୍ଧା, ଦାର୍ଶନିକ, କବି ଏବଂ ଗୁରୁ ଥିଲେ । ସେ ଉତ୍ପୀଡ଼ନ ଏବଂ ଅନ୍ୟାୟ ବିରୋଧରେ ସଂଘର୍ଷ କରିଥିଲେ । ଲୋକମାନଙ୍କୁ ସେ ଦେଇଯାଇଥିବା ଉପଦେଶ ଧର୍ମ ଏବଂ ଜାତିଗତ ବାଧା ଦୂର କରିବା ଉପରେ କେନ୍ଦ୍ରିଭୂତ ଥିଲା । ପ୍ରେମ, ଶାନ୍ତି ଏବଂ ବଳିଦାନ ଲାଗି ତାଙ୍କର ବାର୍ତ୍ତା ଆଜି ମଧ୍ୟ ସମାନ ଭାବେ ପ୍ରାସଙ୍ଗିକ । ପ୍ରଧାନମନ୍ତ୍ରୀ କହିଥିଲେ ଯେ ଗୁରୁ ଗୋବିନ୍ଦ ସିଂ, ତାଙ୍କର ମୂଲ୍ୟବୋଧ ଏବଂ ବାଣୀ ଆଗାମୀ ବର୍ଷଗୁଡ଼ିକରେ ମାନବ ଜାତି ଲାଗି ପ୍ରେରଣା ଏବଂ ମାର୍ଗଦର୍ଶନର ସ୍ରୋତ ହୋଇପାରିବ । ସେ ଲୋକମାନଙ୍କୁ ଗୁରୁ ଗୋବିନ୍ଦ ସିଂ ମହାରାଜଙ୍କ ପ୍ରଦର୍ଶିତ 11 ସୂତ୍ରୀ ମାର୍ଗରେ ଚାଲିବା ପାଇଁ ସଂକଳ୍ପ ନେବା ଲାଗି ଆହ୍ୱାନ କରିଥିଲେ । ପ୍ରଧାନମନ୍ତ୍ରୀ ଏହି ଅବସରରେ ଦେଶବାସୀଙ୍କୁ ଲୋହରିର ଶୁଭକାମନା ଜଣାଇଥିଲେ । ଏଥିପୂର୍ବରୁ, ପ୍ରଧାନମନ୍ତ୍ରୀ ଦେଶବାସୀଙ୍କୁ 30 ଡିସେମ୍ବର, 2018ର ତାଙ୍କର ମାସିକ ରେଡିଓ କାର୍ଯ୍ୟକ୍ରମ, ମନ କୀ ବାତ ମାଧ୍ୟମରେ ଗୁରୁ ଗୋବିନ୍ଦ ସିଂଙ୍କ ଦ୍ୱାରା ପ୍ରଦର୍ଶିତ ଦେଶଭକ୍ତି ଏବଂ ବଳିଦାନର ମାର୍ଗରେ ଚାଲିବା ଲାଗି ଆହ୍ୱାନ କରିଥିଲେ । ସେ 5 ଜାନୁଆରୀ, 2017ରେ ପାଟନାରେ ଗୁରୁ ଗୋବିନ୍ଦ ସିଂଙ୍କ 350ତମ ଜୟନ୍ତୀ ସମାରୋହରେ ଭାଗ ନେଇଥିଲେ । ଏହି ଉପଲକ୍ଷେ ସେ ଏକ ସ୍ମାରକୀ ଡାକ ଟିକେଟ ଜାରି କରିଥିଲେ । ଶ୍ରୀ ମୋଦୀ 15 ଅଗଷ୍ଟ, 2016ରେ ଲାଲକିଲ୍ଲାରୁ ନିଜ ସ୍ୱାଧୀନତା ଦିବସ ଅଭିଭାଷଣ ଏବଂ ଏହାପରେ 18 ଅକ୍ଟୋବର 2016ରେ ଲୁଧିଆନାରେ ଜାତୀୟ ଏମଏସଏମଇ ପୁରସ୍କାର ସମାରୋହରେ ଗୁରୁ ଗୋବିନ୍ଦ ସିଂଙ୍କ ଆଦର୍ଶ ଏବଂ ମୂଲ୍ୟବୋଧକୁ ମାନବିକତାର ଭିତ୍ତିଭୂମି ଭାବେ ସ୍ମରଣ କରିଥିଲେ ।
୧୦୦% ପ୍ରଥମ ଡୋଜ କୋଭିଡ ଟିକାକରଣ ପାଇଁ ଦେବଭୂମି ବାସିନ୍ଦାଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

୧୮+ ବୟସ ବର୍ଗରେ ୧୦୦% ପ୍ରଥମ ଡୋଜ କୋଭିଡ-୧୯ ଟିକାକରଣ ପାଇଁ ଦେବଭୂମି ବାସିନ୍ଦାଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ଦେଶର କୋଭିଡ-୧୯ ବିରୋଧୀ ଲଢେଇରେ ଉତ୍ତରାଖଣ୍ଡର ଏହି ସଫଳତା ବେଶ ଗୁରୁତ୍ୱପୂର୍ଣ୍ଣ ବୋଲି ସେ କହିଛନ୍ତି । ଉତ୍ତରାଖଣ୍ଡ ମୁଖ୍ୟମନ୍ତ୍ରୀ ଶ୍ରୀ ପୁଷ୍କର ସିଂହ ଧାମିଙ୍କ ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ଦେବଭୂମି ବାସିନ୍ଦାଙ୍କୁ ଅନେକ ଅନେକ ଅଭିନନ୍ଦନ । କୋଭିଡ ବିରୋଧରେ ଦେଶର ଲଢେଇେ ଉତ୍ତରାଖଣ୍ଡର ଏହି ସଫଳତା ବେଶ ମହତ୍ୱପୂର୍ଣ୍ଣ । ମୋର ବିଶ୍ୱାସ ଏହି ବୈଶିକ ମହାମାରୀ ସହ ଲଢିବା ପାଇଁ ଆମର ଭ୍ୟାକ୍ସିନେସନ ଅଭିଯାନ ବେଶ ପ୍ରଭାବଶାଳୀ ସାବ୍ୟସ୍ତ ହେବ ଓ ଏଥିରେ ଲୋକଙ୍କ ଭାଗିଦାରୀ ବେଶ ଗୁରୁତ୍ୱପୂର୍ଣ୍ଣ ।”
ସୀମା, ଅବକାରୀ ଶୁଳ୍କ ଆଇନର ସଂଶୋଧନ ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସୀମା ଶୁଳ୍କ ଅଧିନିୟମରେ ସଂଶୋଧନ ପ୍ରସ୍ତାବକୁ ଅନୁମୋଦନ ମିଳିଛି । ସୀମା ଶୁଳ୍କ ଆଇନ 1962, ସୀମା ଶୁଳ୍କ ଟାରିଫ ଅଧିନିୟମ 1975, କେନ୍ଦ୍ରୀୟ ଅବକାରୀ ଆଇନ 1944, କେନ୍ଦ୍ରୀୟ ଉତ୍ପାଦ ଶୁଳ୍କ ଟାରିଫ ଅଧିନିୟମ 1985 ରଦ୍ଦ ଏବଂ ଉପକର ଆଦାୟ ପାଇଁ ଅଧିନିୟମ ଅଧୀନସ୍ଥ ବ୍ୟବସ୍ଥାଗୁଡ଼ିକ ରଦ୍ଦ ଏବଂ ସଂଶୋଧନ ଆଦି ପ୍ରସ୍ତାବକୁ କ୍ୟାବିନେଟ ମଞ୍ଜୁରି ଦେଇଛନ୍ତି । ଉପରୋକ୍ତ ସଂଶୋଧନ ଫଳରେ ସୀମା ଶୁଳ୍କ ଆଇନ, 1962ର ଧାରା 108-ଏ ଏବଂ 108-ବି ସଂଯୋଗ କରାଯିବ । ଏହାଦ୍ୱାରା ଜଣେ ବ୍ୟକ୍ତିଙ୍କ ଦ୍ୱାରା କୌଣସି ଉତ୍ପାଦ ରପ୍ତାନି କିମ୍ବା ଆମଦାନୀ ତଥ୍ୟ ରଖାଯାଇପାରିବ । ଯାହାଦ୍ୱାରା ରପ୍ତାନୀ ଏବଂ ଆମଦାନୀ ସମ୍ପର୍କିତ ତଥ୍ୟର ସଠିକ୍ ଆକଳନ କରାଯାଇପାରିବ, ରପ୍ତାନୀ ପ୍ରୋତ୍ସାହନ ଯୋଜନାଗୁଡ଼ିକର ଦୂରୁପଯୋଗ ରେକାଯାଇପାରିବ, ସୀମା ଶୁଳ୍କ ଆଇନର ଉଲ୍ଲଙ୍ଘନ ବନ୍ଦ ହେବା ସହିତ ସୀମା ଶୁଳ୍କ ଅଧିକାରୀମାନେ ଏ ସଂକ୍ରାନ୍ତ ଆଇନକୁ କଡ଼ାକଡ଼ି କରିବା ଲାଗି ଅଧିକାର ପାଇପାରିବେ । ଏହାଛଡା ଜିଏସଟି ଲାଗୁ ହେବା ପରେ ସୀମା ଶୁଳ୍କ ଆଇନରେ ଥିବା କେତେକ ବ୍ୟବସ୍ଥା ଅଚଳ ହୋଇପଡ଼ୁଥିବାରୁ ଏହି ସବୁ ଅନାବଶ୍ୟକ ଅଂଶକୁ ଆଇନରୁ ବାଦ୍ ଦିଆଯିବ ଅଥବା ସଂଶୋଧନ କରାଯିବ ।
ପ୍ରତିଷ୍ଠା ହେବ ଜାତୀୟ ଧନ୍ଦାମୂଳକ ଶିକ୍ଷା ଓ ତାଲିମ ପ୍ରତିଷ୍ଠାନ

ଦକ୍ଷତା ବିକାଶକୁ ସର୍ବାଧିକ ପ୍ରାଥମିକତା ଦେଇ ଜାତୀୟ ଧନ୍ଦାମୂଳକ ଶିକ୍ଷା ଏବଂ ତାଲିମ ପରିଷଦ (ଏନସିଭିଇଟି) ପ୍ରତିଷ୍ଠା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ବର୍ତ୍ତମାନର ଦୁଇଟି ନିୟାମକ ସଂସ୍ଥା ଜାତୀୟ ଧନ୍ଦାମୂଳକ ତାଲିମ ପରିଷଦ (ଏନସିଭିଟି) ଏବଂ ରାଷ୍ଟ୍ରୀୟ ଦକ୍ଷତା ବିକାଶ ଏଜେନ୍ସି (ଏନଏସଡିଏ)ର ମିଶ୍ରଣ କରାଯାଇ ଏନସିଭିଇଟି ନାମକ ନୂଆ ପ୍ରତିଷ୍ଠାନ ପ୍ରତିଷ୍ଠା କରାଯିବ । ଦୀର୍ଘକାଳୀନ ଏବଂ ସ୍ୱଳ୍ପକାଳୀନ ଉଭୟ ପ୍ରକାରର ଧନ୍ଦାମୂଳକ ଶିକ୍ଷା ଏବଂ ତାଲିମ କାର୍ଯ୍ୟରେ ନିୟୋଜିତ ସଂସ୍ଥାମାନଙ୍କ କାର୍ଯ୍ୟକୁ ନିୟମିତ କରିବା ଏବଂ ଏସବୁ ସଂସ୍ଥାର ସର୍ବନିମ୍ନ ମାନକ ପ୍ରସ୍ତୁତ କରିବା ପାଇଁ ଏନସିଭିଇଟି କାର୍ଯ୍ୟ କରିବ । ଏନସିଭିଇଟିର ପ୍ରମୁଖ କାର୍ଯ୍ୟକଳାପରେ ନିମ୍ନଲିଖିତ କ୍ଷେତ୍ର ସାମିଲ ରହିଛି- -ନିୟାମକ ସଂସ୍ଥା, ମୂଲ୍ୟାଙ୍କନ ସଂସ୍ଥା ଏବଂ ଦକ୍ଷତା ବିକାଶ ସମ୍ବନ୍ଧୀୟ ସୂଚନା ପ୍ରଦାନକାରୀମାନଙ୍କୁ ମାନ୍ୟତା ପ୍ରଦାନ ତଥା ନିୟମନ -ନିୟାମକ ସଂସ୍ଥା ଏବଂ କ୍ଷେତ୍ର ଦକ୍ଷତା ପରିଷଦ (ଏସଏସସି) ଦ୍ୱାରା ବିକଶିତ ଯୋଗ୍ୟତାକୁ ମଞ୍ଜୁରି -ନିୟାମକ ସଂସ୍ଥା ଏବଂ ମୂଲ୍ୟାଙ୍କନ ଏଜେନ୍ସୀ ଜରିଆରେ ଧନ୍ଦାମୂଳକ ତାଲିମ ସଂସ୍ଥାନଗୁଡ଼ିକର ପରୋକ୍ଷ ନିୟମନ -ଗବେଷଣା ଏବଂ ସୂଚନା ପ୍ରସାର -ଅଭିଯୋଗ ସମାଧାନ ଜଣେ ଅଧ୍ୟକ୍ଷଙ୍କ ହାତରେ ପରିଷଦର ନେତୃତ୍ୱ ରହିବ ଏବଂ ସେଥରେ କାର୍ଯ୍ୟକାରୀ ଏବଂ ଅଣ-କାର୍ଯ୍ୟକାରୀ ସଦସ୍ୟ ରହିବେ । ଯେହେତୁ ଏନସିଭିଇଟିକୁ ଦୁଇଟି ବର୍ତ୍ତମାନର ସଂସ୍ଥାନଗୁଡ଼ିକୁ ପରସ୍ପର ସହ ମିଶାଇ ପ୍ରତିଷ୍ଠା କରିବାର ପ୍ରସ୍ତାବ ରହିଛି, ସେଥିପାଇଁ ବର୍ତ୍ତମାନର ଭିତ୍ତିଭୂମି ଏବଂ ସମ୍ବଳର ସର୍ବାଧିକ ଉପଯୋଗ କରାଯିବ । ଏହାବ୍ୟତୀତ ସହଜ କାର୍ଯ୍ୟକଳାପ ପାଇଁ ଅନ୍ୟ ପଦବୀ ମଧ୍ୟ ସୃଷ୍ଟି କରାଯିବ । ନିୟାମକ ସଂସ୍ଥା, ନିୟମନ ପ୍ରକ୍ରିୟାର ଉତ୍କୃଷ୍ଟ କାର୍ଯ୍ୟପଦ୍ଧତିଗୁଡ଼ିକ ପାଳନ କରିବ, ଯାହାଦ୍ୱାରା ଏହାର କାର୍ଯ୍ୟକଳାପ ଏବଂ ପରିଚାଳନା ପେସାଦାର ଢଙ୍ଗରେ ଏବଂ ବର୍ତ୍ତମାନର ଆଇନ ଅନୁଯାୟୀ ସୁନିଶ୍ଚିତ କରାଯାଇ ପାରିବ । ଲାଭ : ଏହି ସଂସ୍ଥାଗତ ସୁଧାର ଦ୍ୱାରା ଗୁଣବତ୍ତା ପ୍ରତିଷ୍ଠା ହେବ, ଦକ୍ଷତା ବିକାଶ କାର୍ଯ୍ୟକ୍ରମଗୁଡ଼ିକର ବଜାର ପ୍ରାସଙ୍ଗିକତା ବୃଦ୍ଧି ପାଇବ, ଯାହାକୁ ଆଧାର କରି ଧନ୍ଦାମୂଳକ ଶିକ୍ଷା ଏବଂ ତାଲିମ କାର୍ଯ୍ୟକ୍ରମର ସ୍ଥିତିରେ ଉନ୍ନତି ଆସିବ । ଏହାବ୍ୟତୀତ ଦକ୍ଷତା ବିକାଶ କ୍ଷେତ୍ରରେ ଘରୋଇ ନିବେଶକୁ ପ୍ରୋତ୍ସାହନ ମିଳିବ ଏବଂ କର୍ମଚାରୀମାନଙ୍କର ଭାଗୀଦାରୀ ବୃଦ୍ଧି ପାଇବ । ଏହା ସମ୍ଭବ ହେବା ଦ୍ୱାରା ଧନ୍ଦାମୂଳକ ଶିକ୍ଷାର ମୂଲ୍ୟ ଏବଂ କୁଶଳୀ ଶ୍ରମ ଶକ୍ତିକୁ ବୃଦ୍ଧି କରିବାର ଦ୍ୱୈତ ଉଦ୍ଦେଶ୍ୟ ସାଧନରେ ସହାୟତା ମିଳିପାରିବ । ଯାହାଫଳରେ ଭାରତକୁ ବିଶ୍ୱର ଦକ୍ଷତା ରାଜଧାନୀରେ ପରିଣତ କରିବା ଲାଗି ପ୍ରଧାନମନ୍ତ୍ରୀଙ୍କ ଉଦ୍ଦେଶ୍ୟ ପୂରଣ ହୋଇପାରିବ । ଏନସିଭିଇଟି ଭାରତର ଦକ୍ଷତା ଇକୋ-ସିଷ୍ଟମର ଏକ ନିୟାମକ ସଂସ୍ଥା ଅଟେ, ଦେଶରେ ଧନ୍ଦାମୂଳକ ଶିକ୍ଷା ଏବଂ ତାଲିମ ସହ ଜଡ଼ିତ ସମସ୍ତଙ୍କ ଉପରେ ଏହାର ସକାରାତ୍ମକ ପ୍ରଭାବ ପଡ଼ିବ । ଦକ୍ଷତା ଆଧାରିତ ଶିକ୍ଷାର ବିଚାରକୁ ଆକାଂକ୍ଷୀ ଆଚରଣ ଉପରେ ଦେଖାଯିବ, ଯାହାଦ୍ୱାରା ଛାତ୍ରଛାତ୍ରୀଙ୍କୁ ଦକ୍ଷତା ଆଧାରିତ ଶିକ୍ଷା ପାଠ୍ୟକ୍ରମରେ ଭାଗ ନେବାରେ ପ୍ରୋତ୍ସାହନ ମିଳିବ । ଆଶା କରାଯାଉଛି ଯେ ଏହି ପଦକ୍ଷେପ ଦ୍ୱାରା ଉଦ୍ୟୋଗ ଏବଂ ସେବା କ୍ଷେତ୍ରରେ କୁଶଳୀ ଶ୍ରମଶକ୍ତିର ସ୍ଥିର ଯୋଗାଣ ଜରିଆରେ ବ୍ୟବସାୟିକ ସୁଗମତା ସୁବିଧା ହୋଇପାରିବ ।
ଜିଏସଏଲଭିର ଚତୁର୍ଥ ଦଫା କାର୍ଯ୍ୟକ୍ରମ ଚାଲୁରଖିବା ନେଇ କ୍ୟାବିନେଟର ଅନୁମୋଦନ

ଜିଏସଏଲଭିର ଚତୁର୍ଥ ଦଫା କାର୍ଯ୍ୟକ୍ରମକୁ ଚାଲୁ ରଖିବା ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ କମିଟି ମଞ୍ଜୁରି ପ୍ରଦାନ କରିଛନ୍ତି । 2021-2024 ମଧ୍ୟରେ 5ଟି ଜିଏସଏଲଭି ଉତକ୍ଷେପଣ ହେବାର କାର୍ଯ୍ୟକ୍ରମ ରହିଛି । ଜିଏସଏଲଭିର ଚତୁର୍ଥ ଦଫା କାର୍ଯ୍ୟକ୍ରମ ଜିଓ ଇମେଜିଂ, ନାଭିଗେସନ, ଡାଟା ରିଲେ ଯୋଗାଯୋଗ ଏବଂ ମହାକାଶ ବିଜ୍ଞାନ ପାଇଁ 2 ଟନ ଓଜନର ଉପଗ୍ରହ ଉତକ୍ଷେପଣ କରାଇବାରେ ସମର୍ଥ ହେବ । ଆର୍ଥିକ ଆବଶ୍ୟକତା: ଏହି କାର୍ଯ୍ୟକ୍ରମ ପାଇଁ ମୋଟ 2729.13 କୋଟି ଟଙ୍କା ଆବଶ୍ୟକ ହେବ ଏବଂ ଏଥିରେ 5ଟି ଜିଏସଏଲଭି ଯାନର ବ୍ୟୟ, ଆବଶ୍ୟକୀୟ ସୁବିଧା ଜନିତ ବ୍ୟୟ, କାର୍ଯ୍ୟକ୍ରମ ପରିଚାଳନା, ଉତକ୍ଷେପଣ ଅଭିଯାନ ଏବଂ ବର୍ତ୍ତମାନର ଜିଏସଏଲଭି କାର୍ଯ୍ୟକ୍ରମକୁ ଚାଲୁ ରଖିବା ନେଇ ଆବଶ୍ୟକୀୟ ଅତିରିକ୍ତ ବ୍ୟୟ ସାମିଲ ରହିଛି । ଲାଭ: ଜିଏସଲଭି ଚତୁର୍ଥ ଦଫା କାର୍ଯ୍ୟକ୍ରମ ଦ୍ୱାରା ଉପଗ୍ରହ ନାଭିଗେସନ ସେବା ପ୍ରଦାନ କରିବା ନେଇ ଉପଗ୍ରହମାନଙ୍କର ଉତକ୍ଷେପଣ ଆବଶ୍ୟକତା, ଭାରତୀୟ ମନୁଷ୍ୟ ମହାକାଶଚାରୀ କାର୍ଯ୍ୟକ୍ରମ ଏବଂ ପରବର୍ତୀ ମଙ୍ଗଳ ଗ୍ରହ ମିଶନ ପାଇଁ ତଥ୍ୟ ରିଲେ ଯୋଗାଯୋଗ ସୁବିଧା ମିଳିପାରିବ । ଭାରତୀୟ ଉଦ୍ୟୋଗ କ୍ଷେତ୍ରରେ ଉତ୍ପାଦନ ବୃଦ୍ଧି କରିବା ମଧ୍ୟ ଏହା ଦ୍ୱାରା ନିଶ୍ଚିତ ହୋଇପାରିବ । ପ୍ରୟୋଗ ରଣନୀତି ଏବଂ ଲକ୍ଷ୍ୟ: ଜିଏସଏଲଭି ଚତୁର୍ଥ ଦଫା କାର୍ଯ୍ୟକ୍ରମ ଅନ୍ତର୍ଗତ ବର୍ଷକୁ ଦୁଇଥର ଉତକ୍ଷେପଣ କରାଯାଇ ପାରିବ । ଭାରତୀୟ ଉଦ୍ୟୋଗମାନଙ୍କର ଭାଗିଦାରିତା ଏ କ୍ଷେତ୍ରରେ ବିଶେଷ ଭାବେ ରହିବ । 2021-24 ମଧ୍ୟରେ ସମସ୍ତ କାର୍ଯ୍ୟକ୍ଷମ ଉପଗ୍ରହମାନଙ୍କର ନିର୍ମାଣ ସମ୍ପୂର୍ଣ୍ଣ କରାଯିବ । ପ୍ରମୁଖ ପ୍ରଭାବ: ଜିଏସଏଲଭିର କାର୍ଯ୍ୟକାରିତା ଦେଶକୁ ଯୋଗାଯୋଗ କ୍ଷେତ୍ରରେ ଉନ୍ନତି ଏବଂ ପାଣିପାଗର ସୂଚନା ପ୍ରଦାନ କରୁଥିବା ଦୁଇଟନ ଓଜନର ଉପଗ୍ରହ ଉତକ୍ଷେପଣ କ୍ଷେତ୍ରରେ ଆତ୍ମନିର୍ଭରଶୀଳତାର ସାମର୍ଥ୍ୟ ପ୍ରଦାନ କରିଛି । ଜିଏସଏଲଭି ଚାଲୁରହିବା କାର୍ଯ୍ୟକ୍ରମ ଜାତୀୟ ଆବଶ୍ୟକତା ପାଇଁ ନୂତନ ପିଢ଼ିର ନାଭିଗେସନ ଉପଗ୍ରହ, ଡାଟା ରିଲେ ଯୋଗାଯୋଗ ଉପଗ୍ରହ ଏବଂ ଇଂଟରପ୍ଲାନେଟାରୀ ମିଶନ ଇତ୍ୟାଦି ସହିତ ଏହିପରି ଉପଗ୍ରହ ଉତକ୍ଷେପଣ କରିବାରେ ଦେଶକୁ ଆତ୍ମନିର୍ଭରଶୀଳ କରିବା ସହିତ ଏହାର ସାମର୍ଥ୍ୟକୁ ବୃଦ୍ଧି କରିବ ।
ପ୍ରଧାନମନ୍ତ୍ରୀ ଫେବୃଆରୀ ୧୬ ତାରିଖରେ ଟିଇଆରଆଇ ର ବିଶ୍ୱ ସ୍ଥାୟୀ ବିକାଶ ସମ୍ମିଳନୀରେ ଉଦଘାଟନୀ ଭାଷଣ ପ୍ରଦାନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୬ ଫେବୃଆରୀ ୨୦୨୨ ଅପରାହ୍ନ ପ୍ରାୟ ୬ଘଟିବା ସମୟରେ ଭିଡିଓ ବାର୍ତ୍ତା ମାଧ୍ୟମରେ ଦି ଏନର୍ଜି ଆଣ୍ଡ ରିସୋର୍ସ ଇନ୍‍ଷ୍ଟିଟ୍ୟୁଟ (ଟିଇଆରଆଇ)ର ବିଶ୍ୱ ସ୍ଥାୟୀ ବିକାଶ ସମ୍ମିଳନୀରେ ଉଦଘାଟନୀ ଭାଷଣ ପ୍ରଦାନ କରିବେ । ବିଶ୍ୱ ସ୍ଥାୟୀ ବିକାଶ ସମ୍ମିଳନୀ ହେଉଛି ଟିଇଆରଆଇ ର ବାର୍ଷିକ ଫ୍ଲାଗସିପ୍ କାର୍ଯ୍ୟକ୍ରମ । ଚଳିତ ବର୍ଷର ସମ୍ମିଳନୀର ବିଷୟବସ୍ତୁ ହେଉଛି "ସହନଶୀଳ ଗ୍ରହ ଆଡକୁ: ଏକ ସ୍ଥାୟୀ ଏବଂ ସମାନ ଭବିଷ୍ୟତକୁ ସୁନିଶ୍ଚିତ କରିବା”। ଏହି ସମ୍ମିଳନୀରେ ଜଳବାୟୁ ପରିବର୍ତ୍ତନ, ସ୍ଥାୟୀ ଉତ୍ପାଦନ, ଶକ୍ତି ପରିବର୍ତ୍ତନ, ସାଧାରଣ ବିଶ୍ୱ ଏବଂ ଉତ୍ସ ସୁରକ୍ଷା ସହିତ ବିଭିନ୍ନ ପ୍ରସଙ୍ଗ ଉପରେ ଆଲୋଚନା ହେବ । ୧୬ ଫେବୃଆରୀରୁ ଆରମ୍ଭ ହେବାକୁ ଥିବା ଏହି ତିନି ଦିନିଆ ଶିଖର ସମ୍ମିଳନୀରେ ଡୋମିନିକାନ୍ ରିପବ୍ଲିକର ରାଷ୍ଟ୍ରପତି ଶ୍ରୀ ଲୁଇସ୍ ଅବିନାଡେର, ଗୁଆନା ସମବାୟ ରିପବ୍ଲିକର ସଭାପତି ଡଃ. ମହମ୍ମଦ ଇରଫାନ୍ ଅଲ୍ଲୀ, ମିଳିତ ଜାତିସଂଘର ଉପ ମହାସଚିବ ସୁଶ୍ରୀ ଅମିନା ଜେ ମହମ୍ମଦ, ବିଭିନ୍ନ ଆନ୍ତଃ ସରକାରୀ ସଂଗଠନର ମୁଖ୍ୟ, ବାର ରୁ ଅଧିକ ଦେଶରୁ ମନ୍ତ୍ରୀ / ଦୂତ ଏବଂ ୧୨୦ ରୁ ଅଧିକ ଦେଶରୁ ପ୍ରତିନିଧି ଯୋଗଦେବେ ।
ବାଲିର ଜି-୨୦ ଶିଖର ସମ୍ମିଳନୀରେ ଯୁକ୍ତରାଷ୍ଟ୍ର ଆମେରିକା ରାଷ୍ଟ୍ରପତିଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ

ବାଲିଠାରେ ଚାଲିଥିବା ଜି-୨୦ ଶିଖର ସମ୍ମିଳନୀ କାଳରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୁକ୍ତରାଷ୍ଟ୍ର ଆମେରିକାର ରାଷ୍ଟ୍ରପତି ଶ୍ରୀ ଯୋଶେଫ ଆର ବାଇଡେନଙ୍କୁ ସାକ୍ଷାତ କରିଛନ୍ତି । ସେମାନେ ଭାରତ-ଯୁକ୍ତରାଷ୍ଟ୍ର ରଣନୈତିକ ଭାଗିଦାରୀ ତଥା ନୂତନ ପ୍ରଯୁକ୍ତିବିଦ୍ୟା, ଆଧୁନିକ କମ୍ପ୍ୟୁଟିଙ୍ଗ୍ ଓ କୃତ୍ରିମ ମେଧା ଇତ୍ୟାଦି ସମ୍ପର୍କରେ ଆଲୋଚନା କରିଥିଲେ । କ୍ୱାଡ୍, 12
ସ୍ୱାସ୍ଥ୍ୟ କ୍ଷେତ୍ରରେ ଭାରତ, ମାସିଡୋନିଆ ସହଯୋଗ ବୁଝାମଣା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସ୍ୱାସ୍ଥ୍ୟ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ମାସିଡୋନିଆ ମଧ୍ୟରେ ବୁଝାମଣାପତ୍ରରେ ସ୍ୱାକ୍ଷର ପ୍ରସ୍ତାବକୁ ମଞ୍ଜୁରି ମିଳିଛି । ବୁଝାମଣାପତ୍ରରେ ସହଯୋଗର ନିମ୍ନଲିଖିତ କ୍ଷେତ୍ର ସାମିଲ ରହିଛି । 1. ସ୍ୱାସ୍ଥ୍ୟ କ୍ଷେତ୍ରରେ ଦକ୍ଷତା ନିର୍ମାଣ ଏବଂ ମାନବ ସମ୍ବଳରେ ସ୍ୱଳ୍ପଅବଧି ପ୍ରଶିକ୍ଷଣ 2. ଡାକ୍ତର, ଅଧିକାରୀ, ସ୍ୱାସ୍ଥ୍ୟ କ୍ଷେତ୍ର ସହ ଜଡ଼ିତ ଅନ୍ୟ ପେସାଦାର ଏବଂ ବିଶେଷଜ୍ଞଙ୍କ ବିନିମୟ ଏବଂ ପ୍ରଶିକ୍ଷଣ 3. ମାନବ ସମ୍ବଳ ବିକାଶରେ ସହାୟତା ଏବଂ ସ୍ୱାସ୍ଥ୍ୟ ଯତ୍ନ ସୁବିଧା ପ୍ରତିଷ୍ଠା 4. ସହଯୋଗର ଅନ୍ୟ କୌଣସି କ୍ଷେତ୍ର ଯାହା ପରସ୍ପର ନିର୍ଦ୍ଧାରଣ କରିଛନ୍ତି । ସହଯୋଗ ବିବରଣୀ ଅଧିକ ସମ୍ପ୍ରସାରଣ ଏବଂ ବୁଝାମଣାପତ୍ରର କାର୍ଯ୍ୟାନ୍ୱୟନ ଅନୁଧ୍ୟାନ କରିବା ଲାଗି ଏକ କାର୍ଯ୍ୟକାରୀ ଗୋଷ୍ଠୀ ମଧ୍ୟ ପ୍ରତିଷ୍ଠା କରାଯିବ ।
ପ୍ରଧାନମନ୍ତ୍ରୀ ମୋଦୀ, ଜାପାନ ପ୍ରଧାନମନ୍ତ୍ରୀ ଆବେଙ୍କ ମଧ୍ୟରେ ବୈଠକ

ହାମବର୍ଗରେ ଚାଲିଥିବା ଚଳିତ ଜି-20 ବୈଠକ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏକ ଗୁରୁତ୍ୱପୂର୍ଣ୍ଣ ଦ୍ୱିପାକ୍ଷିକ ବୈଠକରେ ଜାପାନ ପ୍ରଧାନମନ୍ତ୍ରୀ ଶିଞ୍ଜୋ ଆବେଙ୍କ ସହିତ ଆଲୋଚନା କରିଛନ୍ତି । ଦୁଇ ନେତା ସେମାନଙ୍କ ଦ୍ୱିପାକ୍ଷିକ ସମ୍ପର୍କରେ ହୋଇଥିବା ଅଗ୍ରଗତି ନେଇ ବିସ୍ତୃତ ଭାବେ ଆଲୋଚନା କରିଥିଲେ । ନଭେମ୍ବର 2016ରେ ପ୍ରଧାନମନ୍ତ୍ରୀଙ୍କ ଜାପାନ ଗସ୍ତ ସମୟରେ ହୋଇଥିବା ବୈଠକରେ ନିଷ୍ପତ୍ତି ଅନୁଯାୟୀ ହାତକୁ ନିଆଯାଇଥିବା ବିଭିନ୍ନ ପ୍ରକଳ୍ପର ଅଗ୍ରଗତି ନେଇ ଆଲୋଚନା ହୋଇଥିଲା । ସେବେଠାରୁ ଦ୍ୱିପାକ୍ଷିକ ସମ୍ପର୍କରେ ହୋଇଥିବା ଅଗ୍ରଗତି ନେଇ ପ୍ରଧାନମନ୍ତ୍ରୀ ମୋଦୀ ସନ୍ତୋଷ ବ୍ୟକ୍ତ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଥିଲେ ଯେ ସେ ପରବର୍ତ୍ତୀ ବାର୍ଷିକ ଶିଖର ସମ୍ମିଳନୀ ପାଇଁ ପ୍ରଧାନମନ୍ତ୍ରୀ ଆବେଙ୍କ ଆଗାମୀ ଭାରତ ଗସ୍ତକୁ ଆଗ୍ରହର ସହ ଅପେକ୍ଷା କରି ରହିଛନ୍ତି । ଏହା ପାରସ୍ପରିକ ସହଯୋଗ ବୃଦ୍ଧିରେ ସହାୟକ ହେବ ବୋଲି ସେ ଆଶାବ୍ୟକ୍ତ କରିଥିଲେ ।
ପର୍ଯ୍ୟଟନ କ୍ଷେତ୍ରରେ ଭାରତ-ମାଲ୍ଟା ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପର୍ଯ୍ୟଟନ କ୍ଷେତ୍ରରେ ସହଯୋଗକୁ ସୁଦୃଢ଼ କରିବା ଲାଗି ଭାରତ ଏବଂ ମାଲ୍ଟା ମଧ୍ୟରେ ବୁଝାମଣା (ଏମଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁରି ଦେଇଛନ୍ତି । ଏହି ବୁଝାମଣା ମାଲ୍ଟା ଉପରାଷ୍ଟ୍ରପତିଙ୍କ ପରବର୍ତ୍ତୀ ଗସ୍ତ କାଳରେ ସ୍ୱାକ୍ଷରିତ ହେବ । ପ୍ରମୁଖ ବିଶେଷତ୍ୱ : ଏମଓୟୁର ମୁଖ୍ୟ ଉଦ୍ଦେଶ୍ୟ ନିମ୍ନରେ ଦିଆଗଲା : 1. ଉଭୟ ଦେଶରେ ପର୍ଯ୍ୟଟନ ଉଦ୍ୟୋଗର ଗୁଣ ସମ୍ପନ୍ନ ଲକ୍ଷ୍ୟସ୍ଥଳୀକୁ ପ୍ରୋତ୍ସାହିତ କରିବା 2. ଉଭୟ ଦେଶରେ ସାରା ବିଶ୍ୱରୁ ପର୍ଯ୍ୟଟକମାନଙ୍କୁ ଆଗମନକୁ ବୃଦ୍ଧି କରିବା 3. ପର୍ଯ୍ୟଟନରେ ମାନବ ସମ୍ବଳ ବିକାଶ ଏବଂ ଉଭୟ ଦେଶରେ ଭ୍ରମଣ ସହ ଜଡ଼ିତ ଉଦ୍ୟୋଗଗୁଡ଼ିକୁ ପ୍ରୋତ୍ସାହିତ କରିବା । 4. ନୂତନ ପର୍ଯ୍ୟଟନରେ ଯୋଗଦାନ କରିବା, ପ୍ରାକୃତିକ ତଥା ଦୃଶ୍ୟମାନ ଏବଂ ଅଦୃଶ୍ୟ ସାଂସ୍କୃତିକ ଐତିହ୍ୟ ମାଧ୍ୟମରେ ପର୍ଯ୍ୟଟନ ପରିବେଶ ବିକଶିତ କରିବା, ନିରନ୍ତର ପର୍ଯ୍ୟଟନ ବିକାଶ ଏବଂ ସୂଚନା ପ୍ରଯୁକ୍ତି ଉପଯୋଗ କରିବା । 5. ଉଭୟ ଦେଶର ଜନସାଧାରଣଙ୍କ ମଧ୍ୟରେ ସମ୍ପର୍କକୁ ବଢ଼ାଇବାର ପଦ୍ଧତି ସ୍ୱରୂପ ପର୍ଯ୍ୟଟନକୁ ମାନ୍ୟତା ପ୍ରଦାନ କରିବା । ଲାଭ: ବୁଝାମଣାପତ୍ର ଦ୍ୱାରା ଉଭୟ ଦେଶରେ ପର୍ଯ୍ୟଟନ କ୍ଷେତ୍ରରେ ସହଯୋଗକୁ ବଢ଼ାଇବା ଲାଗି ସଂସ୍ଥାଗତ ବ୍ୟବସ୍ଥା କରିବାରେ ସହାୟତା ମିଳିପାରିବ । ଏହାଦ୍ୱାରା ଭାରତକୁ ମାଲ୍ଟାରୁ ଆସୁଥିବା ବିଦେଶୀ ପର୍ଯ୍ୟଟକମାନଙ୍କ ଆଗମନର ଲାଭ ମିଳିବ । ଫଳସ୍ୱରୂପ ଆର୍ଥିକ ବିକାଶ ଏବଂ ନିଯୁକ୍ତି ସୁଯୋଗ ସୃଷ୍ଟି ହେବ । ଏମଓୟୁ ଦ୍ୱାରା ସହଯୋଗର ବ୍ୟାପକ ଢାଂଚା ଏବଂ କ୍ଷେତ୍ର ଅନ୍ତର୍ଗତ ସମସ୍ତ ଅଂଶୀଦାରମାନଙ୍କ ପାରସ୍ପରିକ ଲାଭ ପାଇଁ ଦୀର୍ଘକାଳୀନ ପର୍ଯ୍ୟଟନ ସହଯୋଗର ଅନୁକୂଳ ପରିସ୍ଥିତି ସୃଷ୍ଟି ହେବ । ଏହି ଉଦ୍ଦେଶ୍ୟ ପୂରଣ ଲାଗି ଶ୍ରେଷ୍ଠ ପ୍ରଚଳନକୁ ସାମିଲ କରିବାର ସମ୍ଭାବନା ଉଜାଗର ହୋଇପାରିବ ।
ନିଜ ସାମାଜିକ ଗଣମାଧ୍ୟମ ଡିପି ତ୍ରିରଙ୍ଗାକୁ ପରିବର୍ତ୍ତିତ କରିବା ପାଇଁ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଆହ୍ୱାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହର ଘର ତିରଙ୍ଗା ପାଳନକୁ ଜନ ଆନ୍ଦୋଳନରେ ପରିଣତ କରିବା ପାଇଁ ଦେଶବାସୀଙ୍କୁ ନିଜ ସାମାଜିକ ଗଣମାଧ୍ୟମ ଡିପିଗୁଡିକୁ ତ୍ରିରଙ୍ଗାରେ ପରିବର୍ତ୍ତିତ କରିବାକୁ ଆହ୍ୱାନ ଦେଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆଜି ସ୍ୱତନ୍ତ୍ର ଅଗଷ୍ଟ ୨! ଆମେ ଆଜାଦୀ କା ଅମ୍ରିତ ମହୋତ୍ସବ ପାଳନ କରୁଥିବା ବେଳେ ଆମ ଦେଶ ତ୍ରିରଙ୍ଗା #HarGharTiranga ଜନ ଆନ୍ଦୋଳନ ଭାବେ ପାଳନ କରିବ । ମୁଁ ନିଜ ସାମାଜିକ ଗଣମାଧ୍ୟମ ପୃଷ୍ଠାଗୁଡିକର ଡିପି ବଦଳାଇ ଦେଇଛି ଓ ଆପଣମାନଙ୍କୁ ମଧ୍ୟ ସେପରି କରିବାକୁ ଆହ୍ୱାନ ଦେଉଛି ।”
ନଭେମ୍ବର ୨୬ ତାରିଖରେ ସମ୍ବିଧାନ ଦିବସ ପାଳନ ସମାରୋହରେ ଅଂଶଗ୍ରହଣ କରିବେ ପ୍ରଧାନମନ୍ତ୍ରୀ

ନଭେମ୍ବର ୨୬ ତାରିଖରେ ଦେଶ ସମ୍ବିଧାନ ଦିବସ ପାଳନ କରିବ । ୧୯୪୯ ମସିହା ଏହି ତାରିଖରେ ସମ୍ବିଧାନ ସଭା ଭାରତୀୟ ସମ୍ବିଧାନକୁ ଗ୍ରହଣ କରିଥିଲା। ଏହି ଐତିହାସିକ ଦିବସର ସ୍ମୃତିଚାରଣ କରିବା ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ପରିକଳ୍ପନା ଆଧାରରେ ୨୦୧୫ ଠାରୁ ଦେଶରେ ସମ୍ବିଧାନ ଦିବସ ପାଳନ କରାଯାଉଛି। ଏପରି ପରିକଳ୍ପନା ପଛରେ ଅତୀତର ଆଉ ଏକ କାରଣ ମଧ୍ୟ ରହିଛି। ୨୦୧୦ରେ ତତ୍କାଳୀନ ଗୁଜରାଟ ମୁଖ୍ୟମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ “ସମ୍ବିଧାନ ଗୌରବ ଯାତ୍ରା” ଆୟୋଜନ କରିଥିଲେ। ଚଳିତ ବର୍ଷ ସମ୍ବିଧାନ ଦିବସ ପାଳନ କରାଯିବାର ଏକ ଅଂଶବିଶେଷ ସ୍ୱରୂପ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନଭେମ୍ବର ୨୬, ୨୦୨୧ରେ ସଂସଦ ଭବନ ଏବଂ ନୂଆଦିଲ୍ଲୀର ବିଜ୍ଞାନ ଭବନରେ ଆୟୋଜନ ହେବାକୁ ଥିବା କାର୍ଯ୍ୟକ୍ରମରେ ଅଂଶଗ୍ରହଣ କରିବେ। ସଂସଦ ଭବନରେ ଆୟୋଜିତ ହେବାକୁ ଥିବା କାର୍ଯ୍ୟକ୍ରମ ପୂର୍ବାହ୍ନ ୧୧ଟାରେ ଆରମ୍ଭ ହେବ ଏବଂ ଏହା ସଂସଦର କେନ୍ଦ୍ରୀୟ ସଭାଗୃହରେ ଅନୁଷ୍ଠିତ ହେବ। ମାନନୀୟ ରାଷ୍ଟ୍ରପତି, ଉପରାଷ୍ଟ୍ରପତି, ପ୍ରଧାନମନ୍ତ୍ରୀ ଏବଂ ଲୋକସଭା ବାଚସ୍ପତି ଏଥିରେ ଉଦବୋଧନ ଦେବେ। ରାଷ୍ଟ୍ରପତିଙ୍କ ଅଭିଭାଷଣ ପରେ, ସାରା ଦେଶ ତାଙ୍କ ସହିତ ସମ୍ବିଧାନର ମୁଖବନ୍ଧ ପାଠ କରିବ। ମାନନୀୟ ରାଷ୍ଟ୍ରପତି ସମ୍ବିଧାନ ସଭା ଅଭିଭାଷଣଗୁଡ଼ିକର ଡିଜିଟାଲ ସଂସ୍କରଣ, ଭାରତୀୟ ସମ୍ବିଧାନର ହସ୍ତଲିଖିତ ଡିଜିଟାଲ ସଂସ୍କରଣ ଏବଂ ବର୍ତ୍ତମାନ ସୁଦ୍ଧା ହୋଇଥିବା ସମସ୍ତ ସଂଶୋଧନ ସହିତ ସମ୍ବିଧାନର ଆଧୁନିକତମ ସଂସ୍କରଣକୁ ଉନ୍ମୋଚନ କରିବେ। ସେ ‘ସାମ୍ବିଧାନିକ ଗଣତନ୍ତ୍ର ଉପରେ ଅନଲାଇନ ପ୍ରଶ୍ନୋତ୍ତର’ ପ୍ରତିଯୋଗିତାର ମଧ୍ୟ ଉଦଘାଟନ କରିବେ। ନୂଆଦିଲ୍ଲୀର ବିଜ୍ଞାନ ଭବନସ୍ଥିତ ପ୍ଲେନାରୀ ହଲ୍ ଠାରେ ଅପରାହ୍ନ 5ଟା 30 ମିନିଟ୍ ସମୟରେ ସର୍ବୋଚ୍ଚ ନ୍ୟାୟାଳୟ ପକ୍ଷରୁ ସମ୍ବିଧାନ ଦିବସ ଆୟୋଜନ କରାଯିବ। ସର୍ବୋଚ୍ଚ ନ୍ୟାୟାଳୟର ସମସ୍ତ ବିଚାରପତି, ସମସ୍ତ ହାଇକୋର୍ଟର ମୁଖ୍ୟ ବିଚାରପତି ଏବଂ ବରିଷ୍ଠ ବିଚାରପତି, ସୋଲିସିଟର ଜେନେରାଲ ଏବଂ ଆଇନ କ୍ଷେତ୍ରର ଅନ୍ୟ ବିଶିଷ୍ଟ ବ୍ୟକ୍ତିମାନେ ଏହି କାର୍ଯ୍ୟକ୍ରମରେ ଉପସ୍ଥିତ ରହିବେ। ପ୍ରଧାନମନ୍ତ୍ରୀ ବିଶିଷ୍ଟ ବ୍ୟକ୍ତିବିଶେଷମାନଙ୍କ ସମାରୋହକୁ ମଧ୍ୟ ସମ୍ବୋଧିତ କରିବେ।